ཀུན་རྫོབ་དོན་དམ་ཤེས་པའི་ཤེསརབ་གཉིས།  ། རྣམ་པར་བསྐྱེད་ནས་ཆོས་རྣམས་ཀུན་ལ་དབང་།  ། ཡོངས་སུ་སྒྱུར་བའི་དབང་ཕྱུག་དམ་པར་མཛོད།  ། སྟོང་པ་མཚན་མ་མེད་དང་སྨོན་པ་མེད།  ། འདུས་མ་བྱས་རྣམས་རྣམ་ཐར་སྒོ་བཞི་སྟེ།  ། འདི་ལྟར་ཤེས་པས་ཤེས་རབ་ཕ་རོལ་ཕྱིན།  ། དེ་ལྟར་མཉམ་འཇོག་གང་དེ་བསམ་གཏན་ལགས།  ། ཐབས་མཁས་སྨོན་ལམ་སྟོབས་དང་ཡེ་ཤེས་བཞི།  ། དྲུག་པོ་རེ་རེ་ལ་ཡང་ཚང་བགྱི་ཞིང་།  ། མཐར་ནི་བཞི་པོ་སོ་སོར་བསྒྲུབ་བགྱིས་པས།  ། ས་རྣམས་བཅུ་པོ་མཐར་ཕྱིན་བགྱིས་པ་ལགས། །  ཟང་ཟིང་སྙན་པར་སྨྲ་དང་དོན་མཐུན་དང་།  ། དོན་སྤྱོད་ཅེས་བགྱི་བསྡུ་བའི་དངོས་པོ་བཞིས།  ། འགྲོ་མང་བསྡུས་ནས་དོན་ཆེན་མཛད་དུ་གསོལ།  ། དེ་ཉིད་ཉིད་ཀྱི་དོན་གྱི་ཕུལ་ཡང་ལགས།  ། ལྷག་པའི་ཚུལ་ཁྲིམས་ཏིང་འཛིན་ཤེས་རབ་གསུམ།  །  འཕགས་ལམ་བགྲོད་ལ་རྐང་མིག་དང་མཚུངས་ཤིང་།  ། དགེ་བའི་ཆོས་རྣམས་ཐམས་ཅད་འདིར་འདུས་པས།  ། ཤིན་ཏུ་འབད་པ་ཡིས་ནི་བསླབ་པར་མཛོད།  །  དམིགས་དང་དམིགས་པ་མེད་ལ་མཉམ་འཇོག་པའི།  ། ཞི་གནས་ཀྱིས་ནི་ཏིང་འཛིན་བསྒྲུབ་བགྱི་ཞིང་།  ། དོན་ལ་རྣམ་པར་དཔྱོད་པའི་ལྷག་མཐོང་གིས།  ། ཤེས་རབ་ཡེ་ཤེས་ཡོངས་སུ་དག་པར་བགྱི།  ། སྤྲོས་དང་བཅས་པས་བསོད་ནམས་ཚོགས་དང་ནི།  ། དེ་བཞིན་སྤྲོས་པ་མེད་པའི་ཡེ་ཤེས་དང་།  ། ཟུང་དུ་འཇུག་པས་ཟུང་འཇུག་འཕེལ་བགྱིས་པས།  ། ཚོགས་གཉིས་རྒྱ་མཚོའི་དཔལ་གྱིས་འབྱོར་པར་མཛོད།  ། འདོད་འདུན་གནོད་སེམས་གཉིད་རྨུགས་རྒོད་འགྱོད་དང་།  ། ཐེ་ཚོམ་ཞེས་བགྱི་སྒྲིབ་པ་རྣམ་ལྔ་པོ།  ། བསམ་གཏན་བདེ་བ་ཐོབ་པའི་གེགས་ལགས་པས།  ། དེ་དག་ཆ་ཤས་ཀྱིས་ནི་སྤང་བགྱིས་ནས།  ། ཡུལ་གྱི་མཆོག་ལ་དད་པ་རྣམ་གསུམ་དང་།  ། དམན་པ་ལ་ནི་སྙིང་རྗེ་གསུམ་དང་ཡང་།  ། བྱང་ཆུབ་སེམས་མཆོག་རྣམ་པ་གསུམ་པོ་ལ།  ། མཉམ་པར་བཞག་པའི་ཏིང་འཛིན་གོམས་པར་མཛོད།  ། བྱམས་དང་སྙིང་རྗེ་དགའ་དང་བཏང་སྙོམས་ཏེ།  ། ཚད་མེད་བཞི་ཡི་བསྒོམ་པ་གོམས་བགྱིས་ན།  ། ཚངས་པའི་གནས་པ་དཔེ་མེད་རྒྱ་ཆེན་དང་།  ། རྒྱལ་བའི་ཚད་མེད་བཞི་ཡང་ཐོབ་པར་བགྱིད།  ། རྟོག་དང་དཔྱོད་དང་བཅས་དང་དགའ་བདེར་བཅས།  ། བདེ་བ་ཙམ་དང་བཏང་སྙོམས་ཡོངས་དག་པའི།  ། ཏིང་ངེ་འཛིན་དེ་གཟུགས་ཁམས་གཏོགས་པ་ཡི།  ། བསམ་གཏན་བཞི་པོ་དག་དང་དེ་བཞིན་དུ།  ། ནམ་མཁའ་མཐའ་ཡས་རྣམ་ཤེས་མཐའ་ཡས་དང་།  ། ཅི་ཡང་མེད་དང་ཡོད་མིན་མེད་མིན་ཏེ།  ། གཟུགས་མེད་གཏོགས་པའི་སྐྱེ་མཆེད་རྣམ་བཞི་ དང་༑ ༑ འགོག་པ་དང་ནི་སྙོམས་འཇུག་རྣམ་དགུ་དང་།  ། གཟུགས་ཅན་གཟུགས་མེད་གཟུགས་ལ་བལྟ་བ་དང་།  ། སྡུག་པ་མངོན་བྱས་མཁའ་དང་རྣམ་ཤེས་དང་།  །  ཅི་ཡང་མེད་དང་ཡོད་མིན་མེད་མིན་དང་།  ། འགོག་པ་ཞེས་བྱའི་རྣམ་ཐར་བརྒྱད་པོ་དང་།  ། ཏིང་འཛིན་ཡུལ་དུ་ཕྱི་ནང་ཟད་པར་ནི།  ། ས་ཆུ་མེ་རླུང་སྔོན་པོ་སེར་པོ་དང་༑ ༑ དམར་པོ་དཀར་པོ་ནམ་མཁའ་རྣམ་ཤེས་སུ།  ། བསྒོམ་པ་ཞེས་བགྱི་ཟད་པར་བཅུ་དང་ནི།  ། གཟུགས་སུ་འདུ་ཤེས་ལྡན་པ་ཕྱི་ཡི་གཟུགས།  ། ཕྲ་དང་རགས་དང་གཟུགས་མེད་འདུ་ཤེས་པས།  ། ཆུང་དང་ཆེན་པོའི་གཟུགས་དང་དེ་བཞིན་ དུ༑ ༑ སྔོན་པོ་སེར་པོ་དམར་པོ་དཀར་པོ་ལ།  ། ལྟ་ཞིང་ཟིལ་གནོན་སྐྱེ་མཆེད་བརྒྱད་རྣམས་ལ།  ། མཉམ་གཞག་རྣལ་འབྱོར་གོམས་པས་སོ་སོ་ཡི།  ། སྤང་བྱའི་ཉེས་ཚོགས་ཚང་ཚིང་རབ་བསྲེགས་ནས།  ། ཏིང་འཛིན་སྣང་བ་དམ་པ་ཐོབ་པར་མཛོད༑ ༑ ལུས་དང་ཚོར་བ་ཆོས་དང་སེམས་རྣམས་ལ།  ། མི་གཙང་སྡུག་བསྔལ་བདག་མེད་མི་རྟག་དང་།  ། རང་བཞིན་མེད་པར་མཁྱེན་ནས་དྲན་པར་མཛོད།  །  འདི་བཞིས་ཚོགས་ལམ་ཆུང་ངུ་བགྲོད་པར་བགྱིད།  ། དགེ་བ་སྐྱེད་དང་སྲུང་དང་དེ་བཞིན་དུ།  ། མི་དགེ་མི་སྐྱེད་པ་དང་སྤོང་བ་སྟེ།  ། བརྩོན་འགྲུས་གཏོགས་པའི་ཡང་དག་སྤོང་བ་བཞིས།  ། ཚོགས་ལམ་འབྲིང་པོ་མཐར་ཕྱིན་མཛད་དུ་གསོལ།  །  འདུན་དང་དཔྱོད་དང་དྲན་པ་དང་ནི་སེམས།  ། ཏིང་འཛིན་རྟོགས་པ་རྫུ་འཕྲུལ་རྐང་པ་བཞིས།  ། ཚོགས་ལམ་ཆེན་པོའི་འཇུག་ངོགས་བགྲོད་པར་བགྱིད།  ། དད་དང་བརྩོན་འགྲུས་དྲན་དང་ཏིང་འཛིན་དང་།  ། ཤེས་རབ་དབང་པོ་ལྔ་སྟེ་འདི་དག་གིས༑ ༑ དགེ་བའི་ཆོས་རྣམས་ཀུན་ལ་དབང་བསྒྱུར་ཞིང་།  ། དྲོད་དང་རྩེ་མོ་མཐར་ཕྱིན་བགྱིད་པ་ལགས།  ། དེ་དག་སྟོབས་སུ་གྱུར་པ་སྟོབས་ལྔ་སྟེ།  ། ལམ་གྱི་མི་མཐུན་ཕྱོགས་རྣམས་འཇོམས་བགྱིད་ཅིང་།  ། བཟོད་དང་ཆོས་མཆོག་དག་སྟེ་དེ་རྣམས་ཀྱིས།  ། སྦྱོར་བའི་ལམ་རྣམས་བགྲོད་པར་མཛད་དུ་གསོལ།  ། དྲན་དང་ཆོས་རབ་འབྱེད་དང་བརྩོན་འགྲུས་དང་།  ། དགའ་དང་ཡོངས་སྦྱངས་ཏིང་འཛིན་བཏང་སྙོམས་ཏེ།  ། བྱང་ཆུབ་ཡན་ལག་བདུན་གྱིས་མཐོང་བའི་ལམ།  ། ཀུན་ཏུ་གཟིགས་ནས་རྣམ་གྲོལ་བརྙེས་པར་མཛོད།  ། དེ་ཚེ་འཚོ་བས་གཏུགས་དང་འཆི་བ་དང་།  ། མི་བསྔགས་ངན་འགྲོར་འཁོར་གྱིས་འཇིགས་པ་སྟེ།  ། བག་ཚའི་གནས་ལྔ་པོ་འདི་རྣམ་སྤངས་ནས།  ། འཕགས་མཆོག་རྣམས་དང་སྤྱོད་ཡུལ་གཅིག་གྱུར་ལགས༑ ༑ ཡང་དག་ལྟ་དང་འཚོ་དང་རྩོལ་བ་དང་།  ། དྲན་དང་ཏིང་འཛིན་ངག་དང་ལས་ཀྱི་མཐའ།  ། རྟོག་པ་དང་ནི་འཕགས་པའི་ལམ་བརྒྱད་ཀྱིས།  ། སྒོམ་པའི་ལམ་རྣམས་མཐར་ཕྱིན་བགྱིད་པ་ལགས།  ། ལམ་དེའང་ས་བཅུས་རབ་ཏུ་ཕྱེ་བ་ སྟེ༑ ༑ རབ་དགའ་དྲི་མེད་འོད་བྱེད་འོད་འཕྲོ་དང་།  ། སྦྱང་དཀའ་མངོན་གྱུར་རིང་དུ་སོང་བ་དང་།  ། མི་གཡོ་ལེགས་པའི་བློ་གྲོས་ཆོས་སྤྲིན་ནོ།  ། རབ་དགར་གནས་པས་དུས་གཅིག་ཉིད་ལ་ནི།  ། ཏིང་འཛིན་བརྒྱ་ཐོབ་དེ་ལ་འཇུག་པ་དང་།  ། སངས་རྒྱས་བརྒྱ་མཐོང་དེ་ཡི་བྱིན་རླབས་རིག། ཞིང་བརྒྱར་འགྲོ་ཞིང་འཇིག་རྟེན་ཁམས་བརྒྱ་བསྒུལ།  ། དེ་བརྒྱ་སྣང་བྱེད་འགྲོ་བརྒྱ་སྨིན་པར་བྱེད།  ། བསྐལ་པ་བརྒྱར་གནས་སྔོན་དང་ཕྱི་མཐར་འཇུག། ཆོས་བརྒྱ་འབྱེད་ཅིང་ལུས་བརྒྱ་སྟོན་པ་དང་། །  ལུས་རེའང་བྱང་ཆུབ་སེམས་དཔའ་བརྒྱ་ཕྲག་གི། འཁོར་གྱིས་ཡོངས་སུ་བསྐོར་བར་སྟོན་པ་སྟེ།  ། འདི་དག་ཡོན་ཏན་བརྒྱ་ཕྲག་ཅུ་གཉིས་ལགས།  ། དེ་དག་དྲི་མ་མེད་ལ་གནས་པ་ནས།  ། བཅུ་པའི་བར་ལ་གནས་པའི་རིམ་བཞིན་དུ།  ། སྟོང་དང་འབུམ་དང་བྱེ་བ་ཕྲག་བརྒྱ་དང་།  ། བྱེ་བ་ཕྲག་སྟོང་བྱེ་བ་ཕྲག་འབུམ་དང་།  ། བྱེ་བ་ཁྲག་ཁྲིག་ཕྲག་འབུམ་དག་དང་ནི།  ། འཇིག་རྟེན་འབུམ་གྱི་རྡུལ་དང་མཉམ་པ་དང་༑ ༑ དེ་བཞིན་འཇིག་རྟེན་གྲངས་མེད་འབུམ་རྡུལ་དང་།  ། འཇིག་རྟེན་མཐའ་ཡས་རྡུལ་དང་མཉམ་པ་ཐོབ།  ། དེ་མཐར་རྡོ་རྗེ་ལྟ་བུའི་ཏིང་འཛིན་གྱིས།  ། གནས་ངན་ལེན་གྱི་དྲི་མ་ཀུན་སྤངས་ནས།  ། བགྲོད་པར་བགྱི་བའི་ལམ་གྱི་མཐར་གཏུགས་པ།  ། འདི་ནི་མཐར་ཕྱིན་པ་ཡི་ལམ་ཞེས་བགྱི།  ། དེ་ཚེ་བག་ཆགས་བཅས་པའི་སྒྲིབ་སྤངས་ནས།  ། དབྱིངས་དང་ཡེ་ཤེས་ཀུན་ཏུ་རོ་གཅིག་པ།  ། འདི་ནི་སྤང་བ་ཕུན་སུམ་ཚོགས་པ་སྟེ།  ། དེ་ཉིད་རང་བཞིན་ཆོས་ཀྱི་སྐུ་ཡང་ལགས།  །  ཟག་མེད་དབྱིངས་ལས་རྣམ་པར་མ་གཡོས་བཞིན།  ། ཚོགས་གཉིས་ཡོངས་རྫོགས་སྨོན་ལམ་ལེགས་སྒྲུབ་པས།  ། སྲིད་དང་ཞི་བའི་མཐའ་ལ་མི་གནས་པར། །  ཡེ་ཤེས་དག་པའི་སྣང་བ་ལ་དམིགས་པ།  ། འོག་མིན་ཞེས་བྱའི་ཞིང་ཁམས་འཇིག་མེད་པར།  ། ཆོས་ཀྱི་སྤྲིན་ལ་གནས་པ་རྒྱ་མཚོ་ཡི།  ། ཚོགས་ལ་ཐེག་མཆོག་ཁོ་ནའི་ཆོས་གསུང་ཞིང་།  ། ཕྱི་མའི་མུར་ཐུག་མེད་པའི་དུས་ཀྱི་བར།  ། འཁོར་གྱི་དཀྱིལ་འཁོར་རྣམས་དང་ཐབས་ཅིག་ཏུ།  ། ཟག་པ་མེད་པའི་དགའ་བདེ་ལ་སྤྱོད་པའི༑ ༑ སྐུ་ནི་ལོངས་སྤྱོད་རྫོགས་པའི་སྐུ་ལགས་ཏེ།  ། ལུས་གནས་གྱུར་པ་འགྱུར་མེད་རྡོ་རྗེའི་སྐུ།  ། ཕྱག་ཞབས་འཁོར་ལོས་མཚན་དང་རུས་སྦལ་ཞབས།  ། ཕྱག་དང་ཞབས་སོར་དྲ་བས་འབྲེལ་བ་དང་།  ། ཕྱག་ནི་ཞབས་བཅས་འཇམ་ཞིང་གཞོན་ཤ་ཆགས།  ། ཐུབ་པའི་སྐུ་ཡི་བདུན་དག་མཐོ་བ་དང་།  ། སོར་མོ་རིང་དང་རྟིང་ཡངས་སྐུ་ཆེ་དྲང་།  ། ཞབས་འབུར་མི་མངོན་སྤུ་ནི་གྱེན་དུ་ཕྱོགས།  ། བྱིན་པ་ཨེ་ན་ཡ་འདྲ་ཕྱག་རིང་མཛེས།  ། མདོམ་གྱི་སྦ་བ་སྦུབས་སུ་ནུབ་པའི་མཆོག།  པགས་པ་གསེར་མདོག་པགས་པ་སྲབ་པ་དང་།  ། སྤུ་ནི་རེ་རེ་ནས་གཡས་ལེགས་འཁྲུངས་དང་།  ། ཞལ་མཛོད་སྤུས་བརྒྱན་རོ་སྟོད་སེང་གེའི་(《¡¶ཞ》¡གེ་)འདྲ།  ། ཕྱག་གི་དཔུང་པའི་མགོ་ཟླུམ་ཐལ་གོང་རྒྱས།  ། རོ་མི་ཞིམ་པའང་རོ་མཆོག་ཉིད་དུ་སྣང་༑ ༑ སྐུ་ནི་ནྱ་གྲོ་དྷ་ལྟར་ཆུ་ཞེང་གབ།  ། གཙུག་ཏོར་འབུར་ལྡན་ལྗགས་རིང་མཛེས་པ་དང་།  ། ཚངས་དབྱངས་འགྲམ་པ་སེང་གེའི་འདྲ་དང་ཚེམས།  ། ཤིན་ཏུ་དཀར་དང་ཚད་མཉམ་ཐགས་བཟང་དང་།  ། གྲངས་ནི་བཞི་བཅུ་ཐམ་པར་ཚང་བ་དང་༑ ༑ སྤྱན་ནི་མཐོན་མཐིང་སྤྱན་རྗི་བ་མཆོག་གི། འདྲ་བའི་མཚན་མཆོག་སུམ་ཅུ་གཉིས་ཀྱིས་མཚན།  ། སེན་མོ་ཟངས་མདོག་སྣུམ་ཞིང་དབྱིབས་མཐོ་ཟླུམ།  །  སོར་མོ་རབ་ཏུ་རྒྱས་ཤིང་བྱིན་གྱིས་ཕྲ།  ། རྩ་མི་མངོན་དང་རྩ་མདུད་མེད་པ་དང་། །  ལོང་བུ་མི་མངོན་ཞབས་མཐིལ་ཀུན་ནས་མཉམ།  ། སེང་གེ་གླང་ཆེན་ངང་པའི་རྒྱལ་པོ་དང་།  ཁྱུ་མཆོག་སྟབས་དང་གཡས་ཀྱི་ཕྱོགས་ནས་གཤེགས།  ། མཛེས་གཤེགས་དྲང་དང་འཁྲིལ་བག་ཆགས་པའི་སྐུ།  ། བྱི་དོར་བྱས་འདྲར་རབ་མཛེས་རིམ་པ་འཚམ།  ། གཙང་འཇམ་རྣམ་དག་མཚན་རྣམས་ཡོངས་སུ་རྫོགས།  ། སྐུ་ཡི་ཁོ་ལག་ཡངས་ཤིང་རབ་ཏུ་བཟང་།  ། གོམ་སྙོམས་སྤྱན་ནི་རྣམ་དག་གཞོན་ཤ་ཆགས༑ ༑ མ་ཞུམ་རབ་རྒྱས་ཤིན་ཏུ་གྲིམས་པའི་སྐུ།  ། ཡན་ལག་རྣམ་འབྱེས་གཟིགས་པ་རབ་རིབ་མེད།  ། དཀུ་ཟླུམ་སྐབས་ཕྱིན་མ་རྙོངས་པ་ཡི་སྐུ།  ། ཕྱལ་ནི་ཕྱལ་ལེ་པ་དང་ལྟེ་བ་ཟབ།  ། གཡས་སུ་འཁྱིལ་དང་ཀུན་ནས་རབ་ཏུ་མཛེས།  །  ཀུན་སྤྱོད་རབ་གཙང་སྐུ་ལ་སྨེ་བ་མེད།  ། ཕྱག་ནི་ཤིང་བལ་ལྟ་བུར་ཤིན་ཏུ་ འཇམ༑ ༑ ཕྱག་གི་རི་མོ་མདངས་གསལ་ཟབ་ཅིང་རིང་།  ། ཞལ་ནི་ཧ་ཅང་མི་རིང་འཚམ་(《¡¶ཞ》¡འཇམ་)པ་དང་།  ། ཞལ་སྒྲོས་བིམ་བ་ལྟར་དམར་ལྗགས་མཉེན་སྲབ།  །  ཟངས་མདོག་ལྟར་དམར་འབྲུག་གི་སྒྲ་དང་ནི།  ། གསུང་མཉེན་མཆེ་བ་ཟླུམ་རྣོར་རབ་དཀར་མཉམ།  ། བྱིན་གྱིས་ཕྲ་དང་ཤངས་མཐོ་རྣམ་པར་དག། སྤྱན་ཡངས་རྫི་མ་རབ་སྟུག་དཀར་ནག་འབྱེས།  ། སྨིན་ཚུགས་རིང་འཇམ་སྣུམ་ཞིང་སྤུ་ནི་མཉམ༑ ༑ ཕྱག་རྒྱས་སྙན་མཉམ་མ་ཉམས་དཔྲལ་བ་འབྱེས།  ། དབྱེས་ཆེ་དབུ་རྒྱས་དབུ་སྐྲ་བུང་བའི་མདོག། སྟུག་འཇམ་མ་འཛིངས་མི་བཤོར་དྲི་ཞིམ་དང་།  ། ཕྱག་ཞབས་གཡུང་དྲུང་དཔལ་གྱི་བེའུས་མཚན།  ། འདི་དག་དཔེ་བྱད་བཟང་པོ་བརྒྱད་ཅུ་སྟེ༑ ༑ དེ་འདྲས་མགོན་དེའི་སྐུ་མཆོག་མཛེས་པ་ལགས།  ། ངག་གནས་གྱུར་པ་འགག་པ་མེད་པའི་གསུང་།  ། དབྱངས་ཀྱི་ཡན་ལག་དྲུག་ཅུས་བརྒྱན་པ་སྟེ།  །  མཉེན་དང་འཇམ་དང་ཡིད་འོང་ཡིད་དུ་འཐད།  ། དག་དང་དྲི་མེད་གསལ་དང་འཇེབས་པ་དང་།  ། མཉན་འོས་མི་ཚུགས་སྙན་དང་དུལ་བ་དང་།  ། མི་རྩུབ་མི་བརླང་རབ་དུལ་∶¡Ãརྣམ་པར་(《¡¶ཞ》¡རྣ་བར་)འབབ།  ། ལུས་ཚིམ་སེམས་ཚིམ་ཡིད་དགའ་བྱེད་པ་དང་།  ། དགའ་བདེ་སྐྱེད་དང་གདུང་སེལ་ཀུན་ཤེས་བྱེད།  ། རྣམ་པར་རིག་བྱ་རྣམ་གསལ་དགའ་བ་སྐྱེད།  ། མངོན་པར་དགའ་དང་ཀུན་ཤེས་རྣམ་རིག་བྱེད།  ། རིགས་པ་དང་ནི་འབྲེལ་དང་ཟློས་སྐྱོན་བྲལ།  ། སེང་གེ་གླང་ཆེན་འབྲུག་གི་སྒྲ་དབྱངས་དང་།  ། ཀླུ་དབང་དྲི་ཟ་ཀ་ལ་པིངྐ་དང་།  ། ཚངས་དབྱངས་ཤང་ཤང་ཏེའུའི་སྒྲ་ལྟར་སྙན།  ། ལྷ་དབང་དབྱངས་དང་རྔ་སྒྲ་ལྟ་བུར་བརྗིད།  ། མ་ཁེངས་མི་དམའ་སྒྲ་ཀུན་རྗེས་ཞུགས་དང་།  ། ཚིག་ཟུར་མ་ཆག་མ་ཚང་མེད་པ་དང་༑ ༑ མ་ཞུམ་མི་ཞན་རབ་ཏུ་དགའ་བ་དང་།  ཁྱབ་དང་ཐ་བར་བཅས་པའི་ཆེད་དང་ནི།  ། རྒྱུན་ཆགས་འབྲེལ་དང་སྒྲ་ཀུན་རྫོགས་བྱེད་དང་།  ། དབང་པོ་ཚིམ་བྱེད་མ་སྨད་མི་འགྱུར་དང་།  ། མ་རྟགས་པ་དང་ཉེ་འཁོར་ཀུན་ཏུ་གྲགས།  ། རྣམ་པ་ཀུན་གྱི་མཆོག་དང་ལྡན་པ་ཡི།  ། ཟབ་ཅིང་རྒྱ་ཆེའི་ཆོས་ཚུལ་སྟོན་པར་མཛད།  །  ཡིད་གནས་གྱུར་པ་གཉིས་སུ་མེད་པའི་ཐུགས།  ། ཇི་ལྟ་བ་དང་ཇི་སྙེད་མཁྱེན་པ་ཡ༑ ༑ ཡེ་ཤེས་གཉིས་དང་རྟེན་ལས་ཀྱིས་ཕྱེ་བས།  ། ཆོས་ཀྱི་དབྱིངས་དང་མེ་ལོང་ལྟ་བུར་དང་།  ། མཉམ་པ་ཉིད་དང་སོ་སོར་ཀུན་ཏུ་རྟོག། བྱ་གྲུབ་ཞེས་བྱའི་ཡེ་ཤེས་ལྔ་དང་ལྡན།  ། སྐྱོན་གནས་གྱུར་པ་ཟག་མེད་ཡོན་ཏན་ཏེ།  ། བྱང་ཆུབ་ཕྱོགས་ཆོས་སུམ་ཅུ་སོ་བདུན་དང་།  ། ཚད་མེད་པ་ནི་རྣམ་བཞི་པོ་དང་།  ། ∶¡Ãགཟུགས་ཅན་གཟུགས་མེད་གཟུགས་ལ་ལྟ་བ་དང་།  ། སྡུག་པ་མངོན་བྱས་མཁའ་དང་རྣམ་ཤེས་དང་།  ། ཅི་ཡང་མེད་དང་ཡོད་མིན་མེད་མིན་དང་།  ། འགོག་པ་ཞེས་བགྱིའི་རྣམ་ཐར་བརྒྱད་པོ་དང་།  ། དེ་བཞིན་སྙོམས་པར་འཇུག་པ་རྣམ་དགུ་དང་།  ། ས་ཆུ་མེ་རླུང་སྔོན་པོ་སེར་པོ་དང་།  ། དམར་པོ་དཀར་པོ་མཁའ་དང་རྣམ་ཤེས་སུ།  །  སྒོམ་པ་ཞེས་བགྱི་ཟད་པར་ཅུ་དང་ནི།  ། གཟུགས་སུ་འདུ་ཤེས་ལྡན་པས་